Elanus (ͻ: Alanus) * tytuli sancte Praxedis, Jacobus tytuli sancte Anastasie, Johannes (ͻ: Ludouicus) tytuli sancti Laurencij jn Damaso, et Gerardus (ͻ: Berardus) tytuli sancte Sabine ac Ludouicus tytuli sanctorum Petrj et Marcellini, miseracione diuina sacrosancte Romane ecclesie presbiterj cardinales, vniuersis Chris[t]ifidelibus presentes litteras inspecturis pariter et audituris salutem in Domino sempiternam. Gloriosus et excelsus Dominus, quj sua mundum ineffabili illuminat claritate, pia vota fidelium de ipsius clementissima maiestate sperancium tunc precipue benigno fauore prosequitur, cum deuota ipsorum humilitas sanctorum precibus et meritis adiuuatur. Cupientes igitur vt altare sancte Katerine, situm in ecclesia Aboensi, jn quo, vt accepimus, singulis quartis feriis quedam missa solet annuatim solenniter decantari, congruis frequentetur honoribus et a chris[t]ifidelibus jugiter veneretur, reparetur, conseruetur et manuteneatur, libris, calicibus et aliis ornamentis ecclesiasticis decoretur, affulciatur et laudabiliter muniatur, jnibique cultus augmentetur diuinus, et ipsi christifideles eo libencius deuocionis causa affluant ad illud et ad premissa manus promcius porrigant adiutrices, quo eciam hoc ibidem dono celestis gracie vberius conspexerint se refectos, de omnipotentis Dej misericordia et beatorum Petri et Pauli apostolorum eius auctoritate confici, omnibus et singulis vtriusque sexus christifidelibus vere penitentibus et confessis, quj in resurrexionis Domini nostri Ihesv Christi et penthecostes ac sancti Henrici episcopi et eiusdem sancte Katherine virginis et martiris festiuitatibus a primis vesperis vsque ad secundas vesperas inclusiue ipsum altare deuote visitauerint annuatim et ad reparacionem, conseruacionem, augmentacionem ac ipsius misse, que in honorem spiritus sancti instituta extitit, decorum alique premissa manus porrexerint adiutrices, vt prefertur, nos cardinales prefatj et quilibet nostrum in singulis festiuitatibus prefatis, quibus id fecerint, c dies de iniunctis eis penitenciis misericorditer in Domino relaxamus, presentibus perpetuis futuris temporibus duraturis. Jn quorum omnium et singulorum fidem et testimonium premissorum presentes litteras fieri nostrorumque sigillorum jussimus et fecimus appencionibus communirj. Datum Rome in domibus nostris anno a natiuitate Domini millesimo quadringentesimo sexagesimo quinto, jndiccione terciadecima, die vero vicesima mensis Augusti, pontificatus sanctissimj jn Christo patris et domini nostri domini Paulj, diuina prouidencia pape secundj anno primo.